АҞӘА, мшаԥы 29 - Sputnik. Ауаажәларратә палата аилазаара арҿыцит ҩыџьа алахәылацәа ралагаларала.
Маӡалатәи абжьыҭарала апалата аилазаара иаларгалеит:
- Авҭандил Гарцкьиа, 1992-1993 шықәсқәа рызтәи Аԥсны жәлар Рџьынџьтәылатә еибашьра аветеранцәа Ареспубликатә уаажәларратә еиҿкаара "АРУАА" адгаларала,
- Ерик Рштуни, Ареспубликатә уаажәларратә еиҿкаара "Аԥсны жәлар реидгыла" адгаларала.
Иазгәаҭоуп ҩ-ҭыԥк рҿы жәаҩык ауаа еиуеиԥшым аполитикатә партиақәеи ауаажәларратәи еиҿкаарақәеи рҟынтәи рыхьӡ шҳәаз.
Аҭыԥқәа ҭацәит апалата уаанӡатәи алахәыла Беслан Џьопуа аԥыза-министр актәи ихаҭыԥуаҩыси ақыҭанхамҩа аминистрси даныҟала, Рисмаг Аџьынџьал – атәыла ахада Нхыҵ Кавказнтә хатәгәаԥхарала еибашьуаз аветеранцәа рнырразы иабыжьгаҩыс даныҟала.